text: Carl Holst bliver kirke-ordfører
  23 oktober 2015 kl. 07.54
  Tidligere forsvarsminister Carl Holst går fra kanoner til kirke som ny kirke-ordfører for Venstre.
  Carl Holst har nu sin fremtid på plads i Venstres folketingsgruppe, efter at han 29. september valgte at gå af som forsvarsminister på grund af en række personsager.
  Holst, der blot var forsvarsminister i 93 dage, er Venstres nye kirkeordfører. 
  - Jeg glæder mig nu til at tage fat for alvor på mit arbejde som folketingsmedlem. Jeg er glad for mine udvalgsposter og ordførerrollen på kirkeområdet, ligesom jeg ser frem at arbejde i Folketinget for den egn, som har valgt mig, siger Carl Holst til TV SYD.
  Udover posten som  kirkeordfører har Carl Holst fået plads i bl.a. Retsudvalget,  Social- og Indenrigsudvalget, Beskæftigelsesudvalget, Grønlandsudvalget samt Børne- og Undervisningsudvalget.
  Venstres gruppeformand, Søren Gade, siger, at Carl Holst selv har bedt om posten som kirkeordfører.
  - Carl har været ærlig og sagt, at han i respekt for dem, der havde ordførerskaber, ikke ville ind og skabe misnøje i en folketingsgruppe, men de medlemmer, jeg har talt med, har været utrolig kollegiale over for Carl, siger Søren Gade til Ritzau.
  Carl Holst bor i Rødding og er valgt til Folketinget i Esbjerg Omegnskredsen.
  